《送李太清给谏抗疏斥还 其二》
明代·王弘诲

风流千载见龙门，朝捧词头暮叩阍。慷慨此身宁自保，艰危吾道喜常存。

一封岂谓酬臣节，九死犹应报主恩。珍重大崖传世业，归来掀揭树乾坤。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。